”Tukes voi kiinnostua asiasta”, puhelimen omistaja Juha Kainulainen sanailee.

Akku paisui niin paljon, että puhelimen takakuori lennähti irti. LUKIJAN KUVA

Lohjalaisen Juhan heinäkuinen aamu alkoi ikävästi, kun hän huomasi työhuoneensa hyllyyn jättämänsä puhelimen hajonneen kappaleiksi. Reilun parin vuoden ikäinen Microsoft Lumia 950 XL oli omin lupinensa pullauttanut akkunsa turvoksiin ja kammennut takakuoren irti.

- Aivan kuin se olisi pudonnut lattialle. Ajattelin, että mitä hittoa, kuka on leikkinyt puhelimella, Juha kertaa.

Akku näytti niin pinkeältä, että sen olisi voinut kuvailla olevan räjähtämispisteessä.

Kukaan ei ota vastuuta

Puhelinta ei enää saanut kokoon, ja Juha päätti ottaa yhteyttä Elisaan, josta oli puhelimen aikoinaan ostanut. Mies ei arvannut aloittavansa erää asiakaspalvelutennistä, jossa kukaan ei ota vastuuta viallisesta tuotteesta.

- Hirveän työn olen tehnyt, Juha huokaa.

Elisa ohjasi Juhan oitis ottamaan yhteyttä Microsoftiin. Hän löysi yhtiön asiakaspalvelunumeron, josta vastasi automaatti. Tämän jälkeen Juha lähetti viestin Facebookin Messengerin kautta. Vastaus saapui vuorokauden kuluttua.

- Sieltä vastattiin tietysti, että " harmittava tilanne " ja " normaalisti näin ei pitäisi käydä " . Hekin kiersivät asiaa ja sanoivat, että heillä on yhteistyökumppani, josta lähtevät selvittelemään asiaa, Juha kertoo.

Microsoft ohjasi Juhan tukipalveluun, jonka verkkosivuille hän syötti puhelimensa tunnisterimpsun. Palvelu ilmoitti, että puhelimen takuu ei ole enää voimassa. Tämän jälkeen tarjottiin mahdollisuutta maksaa 119 euroa siitä ilosta, että laitteen tapausta aletaan selvittää.

- En ala siitä maksamaan, että saan asiaa eteenpäin, Juha toteaa.

Tämä akku lähti postissa Microsoftin toimipisteelle. LUKIJAN KUVA

Foliovaippa päälle ja postiin

Keskiviikkoaamuna Juha omien sanojensa mukaan " teki tempun " : hän kääri turvonneen akun folioon ja lähetti Microsoftin Suomen toimipisteelle.

- Katsoin, että Microsoft on vastuussa asiasta.

Juha sanoo tietävänsä, ettei hänen yli kahden vuoden ikäinen puhelimensa ole enää takuun piirissä.

- Akussa on kuitenkin selvä tuotevirhe, joka on vieläpä vaarallinen. Turvallisuus- ja kemikaalivirasto Tukes voi kiinnostua asiasta, jos Microsoftilta ei kuulu mitään, Juha vihjailee.

- Onhan näitä tapauksia, että laite on räjähtänyt käytössä akkuineen päivineen.

Otsikkoa ja juttua korjattu 3.8.2018 9.06. Puhelin on Microsoft Lumia 950 XL, ei Nokia Lumia 950 XL.